《月石屏蛾月砚诗》
宋代·周必大

欧公命苏公，吟咏月石屏。
苏公与范子，酬唱涵星泓。
两公文字祥，天畀子墨卿。
嗟予何为者，而得二美并。
屏也欧青毡，流传到柴荆。
砚兮此尤物，秋月端正生。
盘拏丹桂枝，琼绕白玉绳。
姮娥寔天眼，皎皎不自呈。
但留双蛾眉，下镇蟾兔精。
我生月斯望，真契非强名。
乌玦磨有光，玄云润无声。
愿赓前贤句，透胁令人惊。

作者简介：周必大（1126年8月15日—1204年10月25日），字子充，一字洪道，自号平园老叟。原籍管城（今河南郑州），至祖父周诜时居吉州庐陵（今江西省吉安县永和镇周家村）。南宋著名政治家、文学家，“庐陵四忠”之一。开禧三年（1207年），赐谥文忠，宁宗亲书“忠文耆德之碑”。周必大工文词，为南宋文坛盟主。与陆游、范成大、杨万里等都有很深的交情。著有《省斋文稿》、《平园集》等80余种，共200卷。